ทองปิดร่วง 12.4 ดอลล์
สัญญาทองคำตลาดนิวยอร์กปิดร่วงลง12.4 ดอลล์ที่ 1,408.8 ดอลลาร์/ออนซ์ หลังดอลล์แข็ง -ภาคการผลิตจีนชะลอตัว
24 เม.ย. 2556

สัญญาทองคำตลาดนิวยอร์กปิดร่วงลง12.4 ดอลล์ที่ 1,408.8 ดอลลาร์/ออนซ์ หลังดอลล์แข็ง -ภาคการผลิตจีนชะลอตัว
สัญญาทองคำตลาด COMEX (Commodity Exchange) ส่งมอบเดือนมิ.ย.ร่วงลง 12.4 ดอลลาร์ หรือ 0.87% ปิดที่ 1,408.8 ดอลลาร์/ออนซ์
การแข็งค่าของสกุลเงินดอลลาร์เมื่อเทียบกับยูโรได้สร้างแรงกดดันให้กับตลาดทองคำ ส่งผลให้ราคาทองปิดในแดนลบเป็นวันแรกในรอบ 4 วันทำการ โดยดอลลาร์แข็งค่าเมื่อเทียบกับยูโรหลังจากมาร์กิตเปิดเผยผลสำรวจที่ระบุว่า ดัชนีผู้จัดการฝ่ายจัดซื้อ (PMI) เบื้องต้นรวมทั้งภาคการผลิตและภาคบริการของยูโรโซนในเดือนเม.ย.อยู่ที่ 46.5 โดยดัชนีที่ต่ำกว่า 50 บ่งชี้ว่ากิจกรรมทางธุรกิจของภูมิภาคยังเผชิญภาวะหดตัว
นอกจากนี้ การชะลอตัวลงของภาคการผลิตจีนยังเป็นอีกสาเหตุหนึ่งที่ฉุดสัญญาทองคำร่วงลงเช่นกัน โดยเอชเอสบีซีเปิดเผยดัชนีผู้จัดการฝ่ายจัดซื้อ (PMI) ภาคการผลิตของจีน ลดลงแตะ 50.5 ในเดือนเม.ย. จาก 51.6 ในเดือนมี.ค. โดยระบุว่าอุปสงค์ที่อ่อนแอและกำลังการผลิตที่ล้นตลาดทำให้บริษัทต่างๆของจีนไม่ต้องการลงทุนมากนัก